
# Рөстәм Миңнеханов Мөслим, Минзәлә районнарында урып җыю эшләренең барышы белән танышты

*08.08.2012*Бүген иртән Татарстан Президенты Мөслим, Минзәлә һәм Тукай муниципаль районнарындагы урып җыю эшләренең барышы белән танышты. Республика башлыгын ТР Премьер-министры урынбасары – ТР авыл хуҗалыгы һәм азык-төлек министры Марат Әхмәтов озатып йөрде.


Рөстәм Миңнеханов кырларны Мөслим районыннан карый башлады. Берсендә ул хуҗалык җитәкчеләре, инвесторлар һәм авыл җирлеге башлыклары белән аралашты.


Соңыннан ТР Президенты вертолетта Минзәлә муниципаль районына очып китте. Биредә аңа урып җыю эшләренең барышы турында, шул исәптән “Минзәлә таңнары”, “Вамин-Минзәлә” агроширкәтләрендәге вәзгыять хакында да сөйләделәр. Минзәлә районы җитәкчелек вәкилләре бүгенгә уңышның 60%ы алынган дип хәбәр иттеләр.


Рөстәм Миңнеханов аграрийлар белән гаилә фермалары үсеш проблемалары турында фикер алышты, ул аларга Мөслим районыннан үрнәк алырга киңәш итте.


*ТР Президенты матбугат хезмәте*
Рөстәм Миңнеханов Мөслим, Минзәлә районнарында урып җыю эшләренең барышы белән танышты